HAMAR KOMMUNE
Rådmannen						
Moderniseringsdepartementet
Postboks 8004 Dep.

0030 OSLO

Deres ref.:	Vår ref:	Arkiv:	Dato:
	Anne Myhre	601//&00	15-06-2005
	Tlf:	013377/05
	04/01696(005)
_
ENDRING I REGELVERKET FOR OFFENTLIGE ANSKAFFELSER - HØRINGSUTTALELSE 

Det vises til høringsbrev av 06 04 05 og forslag til endringer i lov om offentlige anskaffelser og til ny forskrift  for offentlige anskaffelser.

Forslag til endringer i loven:  
Hamar kommunen har ingen spesielle merknader til forslagene til endringer i §§ 1, 2, 6, 7 annet ledd, 8 og 11.

Når det gjelder forslaget til § 7a og 7b er kommunen ikke enig i at det skal innføres overtredelsesgebyr ved ulovlig direkte anskaffelse.  En har forståelse for at overtredelsesgebyr kan være hensiktsmessig sanksjonsform på områder av stor allmenn betydning, slik som i miljø- og sikkerhetsspørsmål.  På området offentlige anskaffelser synes ikke sanksjonsformen å stå i forhold til den overtredelse som kan bli begått.  I denne sammenhengen ser en på for eksempel kompetanseheving og tilrettelegging for å kunne bruke nødvendige ressurser på arbeidet med anskaffelser, som en bedre veg å gå.

Forslag til endring i forskrift om klagenemnd for offentlige anskaffelser.
Som det framgår foran, er kommunen i mot at det innføres overtredelsesgebyr.  En vil likevel peke på at om slike sanksjoner blir innført, er det uheldig å legge myndigheten til å fatte vedtak om gebyr til klagenemnda.  Klagenemnda er et rådgivende organ, og det kan svekke nemndas integritet, om samme organ også gis myndighet til å fatte vedtak om overtredelsesgebyr.  Et egnet organ kan være konkurransetilsynet.  

Forslag til ny forskrift om offentlige anskaffelser.

Generelt:
Omstrukturering og klargjøringer gjør forskriften lettere tilgjengelig.  Det er også positivt at forhold som har vært uklare og nye aktuelle områder som ikke har vært omtalt, nå har fått bestemmelser.  Kommunen vil gi følgende merknader/synspunkter på enkelte sentrale temaer:

Heving av den nasjonale terskelverdien/innføring av protokollplikt under nasjonal terskelverdi.
Kommunen er enig i forslaget om å heve den nasjonale terskelverdien til kr. 500 000.  Det synes ikke umiddelbart nødvendig å forskriftsfeste et protokollkrav helt ned til kjøp på 
kr. 50 000, da dette allerede i dag bør være en selvfølge for å ivareta lovens krav om etterprøvbarhet.  Om kontrollen med protokollplikten utføres av stedlige revisjoner,  kan imidlertid bestemmelsen være et hjelpemiddel til at det blir prioritert å sørge for nødvendig dokumentasjon slik at anskaffelsene blir etterprøvbare.

Tilrettelegging for moderne innkjøpsprosesser:
Kommunen har ingen merknader til de foreslåtte bestemmelsene og finner det positivt at moderne innkjøpsordninger av denne art er ivaretatt.  Det er imidlertid grunn til å peke på at det høyst sannsynlig vil skape et leverandørmarked for innkjøpsverktøy som det kan bli både ressurskrevende og vanskelig for små og mellomstore kommuner å forholde seg til.  Det kan i praksis bety at dette blir løsninger for de aller største enhetene innenfor offentlig virksomhet.  I den forbindelse vil en peke på viktigheten av at staten fortsatt engasjerer seg i for eksempel den offentlige markedsplassen og evt. andre verktøy for e-handel og dynamisk innkjøpsordning.

Rammeavtaler:
Kommunen sier seg tilfreds med at det nå er utformet regler om rammeavtaler.  En vil imidlertid peke på at avrop, eller kontraktsinngåelse som det betegnes i forslaget til forskrift,   på  rammeavtaler svært ofte foretas av innkjøpere i små enheter i en desentralisert organisasjon.  Det er derfor viktig at det ikke blir unødvendig formalprosedyrer ved slik avrop.  Kravet til skriftlighet og prosedyre i § 6-3 (3) a-d gjør at gjenopptakelse av konkurransen blir lite egnet for små enheter.

Universell utforming:
Kommunen har ingen prinsipielle motforestillinger til at kravet til universell utforming er tatt inn i loven og forskriften.  En ser imidlertid utfordringer av mer praktisk art knyttet til konkretisering i konkurransegrunnlag.  

Med hilsen

Svein M. Skaaraas
rådmann

								Halvor Haug 
                                                                                               økonomisjef